**PREDKLADACIA SPRÁVA**

Ministerstvo školstva, vedy, výskumu a športu Slovenskej republiky predkladá návrh zákona, ktorým sa mení a dopĺňa zákon č. 243/2017 Z. z. o verejnej výskumnej inštitúcii a o zmene a doplnení niektorých zákonov a ktorým sa menia a dopĺňajú niektoré zákony. Návrh zákona mal byť v rámcovom Pláne legislatívnych úloh SR na rok 2021 súčasťou návrhu zákona, ktorým sa mení a dopĺňa zákon č. 133/2002 Z. z. o Slovenskej akadémii vied v znení neskorších predpisov, avšak vzhľadom na širší rozsah zmien sa navrhuje jeho predloženie ako samostatný návrh zákona.

Návrh zákona zohľadňuje skúsenosti nadobudnuté pri príprave transformácie organizácií Slovenskej akadémie vied na verejné výskumné inštitúcie v roku 2018.

Cieľmi návrhu zákona sú najmä

* zmena zloženia správnej rady a vedeckej rady,
* zmena vedeckej rady z obligatórneho orgánu na fakultatívny,
* doplnenie doktorandov do voličskej základne verejnej výskumnej inštitúcie,
* zmena pri vymenúvaní vedúceho organizačnej zložky,
* možnosť vkladu majetku zakladateľom aj počas existencie verejnej výskumnej inštitúcie,
* doplnenie možnosti zámeny prioritného majetku,
* zníženie počtu dokumentov zakladaných do zbierky listín,
* zavedenie vekového obmedzenia zamestnancov verejnej výskumnej inštitúcie obdobne ako pri vysokoškolských učiteľoch, resp. pri pedagogických zamestnancoch a odborných zamestnancoch.

V nadväznosti na paralelne predkladanú novelu zákona  č. 133/2002 Z. z. sa navrhuje účinnosť od 1. novembra 2021, t. j. v dostatočnom predstihu pred navrhovaným dňom transformácie organizácií SAV na v. v. i. (1. januára 2022) tak, aby v čase transformácie už boli účinné navrhované zmeny aj s primeraným časom na ich implementáciu.

Návrh zákona nie je predmetom vnútrokomunitárneho pripomienkového konania.